ภาพขีดเขี่ยของเด็กเล็ก - ณัฐรดา - GotoKnow
ภาพขีดเขี่ยของเด็กเล็ก
ครูคนแรกของลูกคือพ่อแม่
เด็กเล็กๆเรียนรู้โลกด้วยการเล่นค่ะ วันๆ เวลาของเด็กจึงหมดไปกับการเล่น การตั้งข้อสงสัย และการทดลองทำตามที่เค้าสงสัยนั่นเอง
เด็ก 2 ขวบ เริ่มเปลี่ยนจากการกระทำตามปฏิกิริยาสะท้อนกลับมาเป็นการใช้ความคิดอย่างแท้จริง เชื่อกันว่าเด็กมีการทดลองทำตามความคิดในสมองก่อนค่ะ แล้วจึงค่อยทดลองทำจริงตามที่คิดเอาไว้ ปกติเด็กอายุ 2 ขวบจะเริ่มจับดินสอ พู่กันได้ เมื่อเริ่มจับได้ ก็จะเริ่มนำไปขีดบนวัสดุต่างๆ เป็นพฤติกรรมขีดเขี่ยตามพัฒนาการของเด็ก
อันที่จริง เด็กสามารถสนุกกับการวาดภาพได้ตั้งแต่วัยก่อนเข้าเรียน (2 - 5 ขวบ) แต่พบว่าพ่อแม่มักพาลูกไปเรียนศิลปะเมื่อเด็กเรียนอยู่ชั้นประถมต้นแล้ว นับว่าเสียโอกาสในการพัฒนาศักยภาพในการใช้ความคิด ใช้จินตนาการของเด็กไปอย่างน่าเสียดายค่ะ
มีขั้นตอนของการพัฒนาพฤติกรรมขีดเขี่ยดังนี้ค่ะ
ระยะต้น ระยะการขีดเขี่ยเพื่อการทดลอง ได้เส้น จุด หรือรอยขีดซ้ำๆที่ไม่มีความหมาย ไม่ได้เกิดจากจินตนาการ
ระยะกลาง เริ่มใช้จินตนาการ ว่าจะขีดเขี่ยเป็นคน สัตว์ สิ่งของใดๆ อาจขีดเป็นเส้นม้วนไปมา วงกลมซ้อนๆกัน หรือลากเส้นเป็นวงอย่างอิสระ แต่เพราะยังไม่สามารถบังคับกล้ามเนื้อมือได้ดี เส้นที่ออกมาจึงยังไม่เป็นภาพ อาจเรียกชื่อเส้นที่ตนขีดเขี่ยนั้นว่าเป็นอะไรได้
ระยะสุดท้าย เด็กอายุ 4 – 7 ปี สามารถควบคุมทิศทางของเส้นได้แล้ว จึงเกิดเป็นภาพง่ายๆขึ้น ในชั้นแรก ภาพคนอาจไม่สมบูรณ์ มักวาดวงหน้าไปก่อน แล้วค่อยเติมตา จมูก ปาก แต่อาจไม่ตรงตำแหน่งตามความเป็นจริง อายุ 5 ปี จึงเริ่มวาดรูปคนที่มีอวัยวะต่างๆสมบูรณ์
ตัวอย่างภาพจากพฤติกรรมขีดเขี่ยระดับต่างๆ
การเริ่มขีดเขี่ยและการขีดเขี่ยอย่างมีความหมาย
ภาพขีดเขี่ยที่เริ่มมีความหมาย มีการเรียกชื่อสิ่งที่ขีดเขี่ย
ภาพขีดเขี่ยอย่างมีความหมายที่มีการพัฒนามากขึ้น
ภาพวาดง่ายๆที่พัฒนาจากการขีดเขี่ยอย่างมีความหมาย (ผลงานภาพวาดผึ้งและผีเสื้อของเด็กอายุประมาณ 2 ขวบ)
อย่ารอลูกโตแล้วค่อยพาไปเรียนศิลปะเลยนะคะ พ่อแม่นั่นแหละค่ะ พาลูกวาดเล่นไปก่อน เมื่อเด็กโตพอจะแยกจากพ่อแม่ได้บ้างแล้ว จึงค่อยพาไปเข้าคอร์สศิลปะให้ได้ทำงานศิลปะกับเด็กวัยเดียวกัน
หน้าที่ของพ่อแม่ในช่วงที่ลูกก่อนจะเข้าเรียนนี้หรือคะ ก็คือเตรียมหากระดาษไว้ให้ลูกไว้
ส่วนที่เหลือ ..... หนูจัดการเองค่ะ
เพ็ญพิไล ฤทธาคณานนท์ พัฒนาการมนุษย์ สำนักพิมพ์แห่งจุฬาลงกรณ์มหาวิทยาลัย ศูนย์หนังสือแห่งจุฬาลงกรณ์มหาวิทยาลัย ถนนพญาไท เขตปทุมวัน กรุงเทพมหานคร 10330 พิมพ์ครั้งที่ 2 พ.ศ. 2550
คำสำคัญ (Tags)#เด็กๆ#ศิลปะเด็ก#ภาพวาดเด็ก#งานศิลปะเด็ก#ผลงานศิลปะเด็ก#ศิลปะเด็กสร้างสรรค์#พฤติกรรมขีดเขี่ย#ศิลปะเด็กก่อนวัยเรียน
หมายเลขบันทึก: 378864, เขียน: 27 Jul 2010 @ 05:53 (), แก้ไข: 06 Sep 2013 @ 23:16 (), สัญญาอนุญาต: ครีเอทีฟคอมมอนส์แบบ แสดงที่มา-ไม่ใช้เพื่อการค้า-อนุญาตแบบเดียวกัน, ความเห็น: 13, อ่าน: คลิก
ดูภาพแล้วนึกถึงการขีดเขี่ยของลูกชายตอนเขาเด็กๆค่ะ
พ่อแม่คือครูคนแรกของลูกที่จะช่วยส่งเสริมเขา
ขอบคุณบันทึกดีๆนี้ค่ะ
ครูอ้อยชอบเก็บงานของลูกสาวไว้ชื่นชม แต่ย้ายบ้านบ่อยมาก งานเหล่านั้นได้สูญหายไป แต่พอมาอ่านบันทึกนี้ ได้คิดถึงภาพเก่าๆ ช่างมีความสุขมากมาย
ขอบคุณที่มอบสิ่ง ที่ดี ที่งามให้กับพวกเรา
ขอบคุณอีกครั้ง และขอให้มีความสุขมากมาย นะคะ
ได้มีโอกาสดูหนังสือที่คุณทำ จากคุณถาวร ดูดีมากค่ะ
น่ารักมากเลยครับ พี่ณัฐรดา
หลังจากที่ผมไป ลำปลายมาศพัฒนา ที่ผ่านมา ทำให้ผมซาบซึ้งมากกับงานศิลปะที่ช่วยพัฒนาเด็ก
ภาพของเด็กที่วาดมีชีวิตชีวิามากๆครับ
ผมไม่เคยส่งลูกไปเรียนพิเศษเรื่องการเขียนภาพ,วาดรูป
แต่เขาชอบกันมาก เลยต้องเก็บกระดาษใช้แล้วมาให้เขียนรูป...
ตอนนี้เขียนกันใหญ่เลย มีหลายรูปน่ารัก น่าสนใจ
บางทีเขียนเรื่อง,วาดรูปกิจกรรมค่ายอาสาที่ไปกับพี่นิสิต
อ่านบันทึกนี้ ชวนให้ต้องกลับไปพลิกดูภาพวาดของลูกๆ อีกรอบ...
สวัสดีค่ะพี่ตุ๊กตา...เห็นภาพขีดเขียนของเด็กแล้ว นึกถึงสมัยที่ตัวเองยังเป็นเด็กค่ะ
คุณพ่อเก็บภาพวาดตอนเด็กๆเอาไว้ให้ดูต่างหน้า...
ดาวว่าการวาดภาพเป็นการเรียนรู้และแสดงอารมณ์ของเด็กอย่างหนึ่งค่ะ ฝึกจินตนาการได้อย่างดีทีเดียว ที่สำคัญผู้ปกครองควรจะส่งเสริมและไม่ไปจำกัดจินตนาการของเด็กๆ ^^
ไม่จำเป็นต้องเรียนพิเศษ หากรักที่จะขีดเขียนก็หยิบสีขึ้นมาละเลงได้เลย อิอิ
ทึ่งเด็กครับ มีหลานสาวแล้วเขาควรได้ฝึกวาดภาพ จะติดตามอ่านพาหลานวาดครับ
เหนื่อยไหมครับวันนี้ ขอบคุณครับที่เข้าไปทักทายกัน
-จริง ๆแล้วเราดำเนินการตามแนวเศรษฐกิจพอเพียงได้ไม่อยากหรอกครับ แค่เก็บภาษีพวกคนรวยเยอะ ๆ พวกนี้ไม่อยากจ่ายมันก็หนีไปลงทุนประเทศอื่น ๆที่นี้เราเข้าสู่ระบบเศรษฐกิจพอเพียงตามพระราชดำรัสแล้ว
- ยังไม่มีลูกที่จะสอนได้ จะนำความรู้ที่ได้มาเป็นความรู้เก็บเอาไว้
ภาพเขียนและตัวหนังสือของน้องซอมพอครับ
ผมเก็บไว้ทุกลายมือและภาพวาดตั้งแต่เล็กมาเลยครับ
งานศิลปะช่วยพัฒนาการเด็ก วันก่อนได้ไปพบงานสีน้ำมันของหนูน้อยเด็กต่างชาติ เธอฝึกละเลงสี จนมีผลงานออกแสดงนิทรรศการ และนำงานออกประมูล จิตสาธารณะ ทุกๆ ปี น่าทึ่งมากๆ ค่ะพี่ณัฐ
เข้ามาชื่นชมศิลปะการขีดเขี่ยของเด็ก เป็นการส่งเสริมพัฒนาการตามวัย ที่ผู้ใหญ่มักจะหลงลืม
ใช้คำดีจังครับ ขีดเขี่ย ขีดไปเขี่ยไป พัฒนาไปตามวัย เพิ่มทักษะนิด จิตรกรเกิด